# **Navigasie tydens ’n skyfievertoning**

*PowerPoint-*aanbiedings word gewoonlik ontwerp om vanaf die eerste tot by die laaste skyfie vertoon te word – in dieselfde volgorde as wat die skyfies in die aanbieding voorkom. Daar is egter soms ’n behoefte om na ’n ander skyfie in die aanbieding te vertak of te spring.

Gebruik van ’n kieslys

Wanneer daar aan die begin ’n inhoudskyfie is, kan dit as ’n kieslys dien en die verskillende onderwerpe aantoon. Ons gaan leer hoe om na ’n spesifieke skyfie te spring deur op daardie skyfie se onderwerp (*hyperlink*)in die inhoudskyfie te klik. Wanneer al die nodige skyfies vir die onderwerp vertoon is, moet die aanbieding terugspring na die skyfie wat die kieslys bevat.

Kyk na die diagram hieronder. Dit wys die beplanning van die navigasie in ’n skyfievertoning.

Skakel skyfies aanmekaar


Om van een skyfie na ’n ander te vertak, moet jy ’n skakel (*hyperlink*) by ’n objek op die beginskyfie (soos die inhoudskyfie) voeg. So ’n skakel is die verbinding tussen die objek en ’n ander skyfie. Die skakel is slegs aktief wanneer die skyfievertoning aangebied word. Wanneer die aanbieder op die skakel klik, vertak die skyfievertoning na die skyfie wat daarmee verbind is.

Doen die volgende om ’n skakel by teks of grafika by te voeg:

* Selekteer die teks of grafika wat jy in ’n skakel wil verander.
* Werk op die *Insert* taben klik op die *Link***-**opdrag in die *Links*-groep.
* Klik op *Place in This Document*en dui aan na watter skyfie jy wil vertak.
* Klik *OK*.

Gebruik aksieknoppies

Aksieknoppies (*Action Buttons*) stel die gebruiker in staat om op ’n logiese manier binne die skyfievertoning te navigeer.

Aksieknoppies is deel van die *Shapes*-kategorie wat op die *Insert*-tab deur *PowerPoint* voorsien word. Meeste van hulle lyk soos die navigasie-ikone op CD- en DVD-spelers en in sekere Windows-toepassings. Hulle bevat reeds skakels wat met die aksie wat hulle verteenwoordig, geassosieer word.



Doen die volgende om ’n aksieknoppie op ’n skyfie in te voeg:

* Klik op die *Insert*-tab en kies *Shapes*in die *Illustrations*-groep. *Action Buttons* is aan die onderkant van die lys.
* Klik op die knoppie wat jy wil byvoeg.
* Klik op die plek op die huidige skyfie waar die knoppie ingevoeg moet word en sleep die knoppie tot dit die grootte is wat jy wil hê.
* ’n Dialooghokkie sal verskyn wat die skakel wat by verstek met die knoppie geassosieer word, sal vertoon. Dit is moontlik (en somtyds noodsaaklik) om die verstekskakel te verander om na ’n ander skyfie te wys. Meer inligting hieroor word in die volgende paragraaf gegee.



Navigasieriglyne

Die navigasiemetodes wat in ’n skyfievertoning gebruik word moet duidelik en konsekwent wees. Hier is ’n paar riglyne:

* Jou skyfievertoning moet altyd ’n titelskyfie as die eerste skyfie hê. Indien jy ook ’n inhoudskyfie met ’n kieslys het, sou jy dalk die tuisknoppie (*Home button*) op sommige skyfies wou gebruik om terug te spring na die kieslys op skyfie nommer 2. Die ‘probleem’ is dat die skakel op die tuisknoppie (*Home button*) na die eerste skyfie (*First Slide*) wys.



Jy kan hierdie skakel soos volg verander om na skyfie nommer 2 (die kieslys) te wys:

* Klik op die af-pyltjie op die *Hyperlink to:*-aftreklysie.
* Kies die opsie *Slide….*
* Kies dan die skyfie waarheen jy wil vertak, in hierdie geval nommer 2.
* Indien jy ’n aksieknoppie gebruik wat soos ’n standaardnavigasie-ikoon lyk, probeer om dit op die ‘regte plek’ op die skyfie te plaas – met ander woorde, daar waar mense dit sal verwag, links onder om na die vorige skyfie te gaan en regs onder om na die volgende skyfie te gaan.
* As jy ’n aksieknoppie of geskakelde (*hyperlinked*) teks gebruik om na die eerste skyfie van ’n spesifieke onderwerp te vertak, moet jy ook ’n aksieknoppie byvoeg om na die volgende skyfie van die onderwerp te gaan. Dit moenie so opgestel wees dat mens somtyds die aksieknoppies en ander kere weer muisklikke moet gebruik om tussen skyfies te navigeer nie. Mens kan baie maklik binne ’n skyfievertoning ‘verdwaal’, en dit is nie baie professioneel nie.

Hou in gedagte dat ’n skyfievertoning nie altyd deur die persoon wat dit geskep het, aangebied word nie. Maak seker dat die aksieknoppies so intuïtief en konsekwent is dat ’n aanbieder nie eens ander maniere van navigeer sal oorweeg nie. Dit is altyd die moeite werd om tyd te spandeer om ’n goeie navigasiestelsel vir ’n skyfievertoning op te stel.